O persoană care a murit din cauza COVID-19 a fost ținută într-un tir în spatele Spitalului din Lugoj.
Morga Spitalului Municipal Lugoj are cinci locuri, toate pentru pacienţi non COVID. Pacienţii cu COVID care decedează sunt depozitaţi într-un tir, în curtea spitalului. Familiile decedaţilor plătesc 100 de lei ora de depozitare.
Ai tot auzit în ultima vreme de pacienţi umiliţi în spitale. Dar asta, parca le întrece pe toate. Cumnatul Lidiei a murit în spitalul din Lugoj."Am observat cu stupoare, că el de fapt a fost aruncat într-un morman de gunoaie, într-un tir. Era singur, nu mai erau alte cadavre, şi bănuiesc că în acel tir nu era dat drumul la frigorifer, deoarece mirosea. Nu era luat furtunul de la nas, de la gât, feşele din jurul gâtului. Nu a fost toaletat, cît de cât, acel cadavru", a povestit Lidia Badea.Şi, pentru toate astea, a trebuit să plătească."Ni s-au cerut 12 milioane. Eu nici nu am ştiut despre ce este vorba. După aceea am aflat, că nici nu plăteam, pentru că ni l-au ţinut acolo, o noapte. Am întrebat după aceea, de ce. Ni s-a spus pentru costum de COVID, pentru mănuşi, pentru motorină la tir, să menţină temperatura, să fie frig", a spus Teodor Badea, cumnatul bărbatului decedat.Actualul manager al spitalului ridică din umeri. Firma care face legea în curtea lui a fost adusă de fostul director."În martie, când toată lumea nu ştia pe ce să pună mâna, poate a fost o idee bună. Avem protocolul de transport de pe secţie la container, al pacientului, care respectă normele în vigoare. Protocolul, în mod normal, respectă toate, inclusiv demnitatea umană. Şi atunci, ceea ce spune domnul, sau doamna, eu nu pot nici să confirm nici să infirm", a spus Ionuț Cocoș, manager interimar la Spitalul Municipal Lugoj.Nici de la fostul manager nu am aflat mai multe. Atât timp cât pacienţii decedaţi sunt mutaţi din salon, el nu vede nicio problemă."Niciunde nu e stipulat ceva de costuri, ceva de facturi, pentru că pe noi nu ne mai interesează. În momentul în care noi l-am depozitat, în condiţii optime,mai departe ţine de firma de pompe, nu mai ţine de noi", a spus fostul manager al Spitalului Municipal Lugoj, Erwin Floroni.Iar de vină pentru cum a fost tratat pacientul după moarte, este familia."Ştiţi e înseamnă asta, nu? Înseamnă dosar penal pentru aparţinătorul care a deschis sacul. Este singurul aspet. În primul rând sacul nu are voie să fie deschis", a adăugat Erwin Floroni.Încet-încet, fostul manager le dă dreptate rudelor: "C-o fi fost învelit în cearceaful de pe pat, sigur că da. Aia nu e nicio problemă. De foarte mule ori, decedaţii, şi de COVID şi de non Covid se învelesc în cearceaful de pe pat şi sunt duşi în morgă, cu tot cu cearceaf, pentur că aşa e în mod normal. Aşa se duce un mort. Nu-l duci cu ochii deschişi în aer liber.Eu nu cred că l-au dus cu materialele sanitare. Haideţi să fim serioşi. Poate l-au dus cu sonda de intubaţie, spre exemplu. Fiind intubat, l-or fi dus cu sonda de intubaţie. Nu-i mai scoate sonda de intubaţie Dar altceva nu cred. Cu ce să-l mai ducă cu altceva? Doar nu-i bagă şi ventilatorul lângă cadavru".Bărbatul decedat avea 51 de ani şi a fost confirmat cu coronavirus. A mers la spital pe picioarele lui, iar după o lună a murit. Lidia aşteaptă de o săptămână, dosarul medical al cumnatului ca să ştie exact cum a fost tratat."Am cerut prin mail, am solicitat să vedem ce tratamente i s-au făcut şi nu am primit niciun răspuns, până la vremea asta. Totuşi, eu zic că ar fi fost cazul să primim, pentru că suntem foarte revoltaţi, nu ştim ce i s-a făcut în spital, ce tratament, pentru că nu a fost chiar atât de grav când a plecat de acasă. A plecat pe picioare şi a venit în sicriu", a mai spus cumnata pacientului care a murit din cauza COVID-19.Sunt tot mai dese cazurile în care rudele nu primesc dosarul medical, pe motiv că este necesar acordul pacientului. Chiar şi atunci când pacientul este decedat.